Marunouchin toimistorakennuksia keisarillisen palatsin suunnasta.
KarttaMarunouchi
**Marunouchi** (jap. 丸の内) on Tokion kaupunginosa Chiyodan erillisalueella. Se sijaitsee erillisalueen itäosassa aivan Tokion keisarillisen palatsin itäpuolella. Marunouchi on korkeiden pilvenpiirtäjien hallitsemaa toimisto- ja liikekeskustaa. Suuren osan alueesta käsittää Tokion rautatieasema, Tokion merkittävin kaukoliikenteen terminaali. Marunouchi rajautuu pohjoisessa Ōtemachin kaupunginosaan, etelässä Yūrakuchōn kaupunginosaan ja idässä Chūōn erillisalueeseen. Länsipuolella on keisarillisen palatsin ulompi puutarha Kōkyo gaien.

Marunouchin pinta-ala on 0,66 neliökilometriä. Kaupunginosa jakautuu kolmeen osa-alueeseen, jotka ovat Marunouchi 1-chōme, Marunouchi 2-chōme ja Marunouchi 3-chōme. Niissä on ainoastaan 31 asukasta (lokakuussa 2022). Koska alue on kuitenkin merkittävä toimistokeskittymä, ero sen päivä- ja yöväestön määrässä on huomattavan suuri.

Historia
--------

Vielä 1500-luvulla Marunouchin alueelle ulottui Tokionlahden osa, joka tunnettiin Hibiyanlahtena (*Hibiya irie*). Vuosisadan lopulla lahti täytettiin, ja alue jäi Edon linnan ulomman ja sisemmän vallihaudan väliin, mistä se on saanut nimensäkin: "Marunouchi" tarkoittaa ympyrän (eli linnan muurien) sisäpuolta. Alueelle rakennettiin monia daimioiden asuinrakennuksia.

Meiji-restauraation jälkeen vuonna 1872 kaupunginosa tuhoutui tulipalossa, ja sinne sijoitettiin hallintorakennuksia ja armeijan harjoituskenttä. Vuonna 1890 alue kuitenkin myytiin suuryritys Mitsubishille. Se sai lempinimen Mitsubishigahara (三菱ヶ原), ’Mitsubishinniitty’. Sinne alettiin rakentaa punatiilestä eurooppalaistyylisiä rakennuksia, joista ensimmäisenä valmistui Mitsubishi ichigōkan -toimistorakennus. Arkkitehtuurinsa vuoksi alue sai nyt liikanimen "itchō London" (一丁ロンドン) eli yhden kadun tai korttelin mittainen Lontoo. Tämän jälkeen se kehittyi nopeasti yhtenä Tokion tärkeimmistä keskusta-alueista. Tokion rautatieaseman punatiilinen rakennus valmistui kaupunginosan itäreunalle vuonna 1914.

Toimistojen ja virastorakennusten keskittyminen Marunouchiin kiihtyi toisen maailmansodan jälkeen, kun Japanin talous kasvoi nopeasti. Myös Tokion metropolin hallintorakennus sijaitsi alueella vuoteen 1991 saakka, kunnes se siirrettiin Shinjukuun. Sen tilalle rakennettiin suuri kokous- ja näyttelykeskus Tokyo International Forum. 2000-luvulla kaupunginosa on uudistunut voimakkaasti, kun sinne on rakennettu Mitsubishin johdolla uusia pilvenpiirtäjiä ja niiden mukana liikkeitä ja ravintoloita.

* "Itchō London" noin vuonna 1920, oikealla Mitsubishin pääkonttori"Itchō London" noin vuonna 1920, oikealla Mitsubishin pääkonttori
* Marunouchi 1930-luvullaMarunouchi 1930-luvulla
* Marunouchi keisarillisen palatsin suunnasta vuonna 1973Marunouchi keisarillisen palatsin suunnasta vuonna 1973
* Tokion metropolin entinen hallintorakennus vuonna 1979Tokion metropolin entinen hallintorakennus vuonna 1979

Kaupunkirakenne ja nähtävyydet
------------------------------

Marunouchi on rakennettu ruutukaavaan. Valtaosa alueen rakennuksista on toimistoja, mutta monien rakennusten alimpiin kerroksiin ja maan alle on sijoittunut ravintoloita ja muita liikkeitä. Tokion rautatieaseman edessä on pilvenpiirtäjien ympäröimä edusaukio, jolta johtaa leveä itä–länsisuuntainen Gyōkō-dōri-katu keisarilliselle palatsille. Keisarillisen palatsin puolelle, palatsin vallihaudan viertä kulkevan etelä–pohjoissuuntaisen Hibiya-dōri-kadun varrelle on muodostunut kaupunkikuvallisesti merkittävä skyline. Kaupunginosan läpi kulkee etelä–pohjoissuuntainen, päiväsaikaan moottoriajoneuvoliikenteeltä suljettu ostoskatu Marunouchi Nakadōri. Koska alueella ei juuri ole asukkaita, se on iltaisin ja viikonloppuisin luonteeltaan verrattain suljettu.

Merkittäviä yksittäisiä rakennuksia ovat esimerkiksi 2000-luvulla valmistuneet Marunouchi Building, Shin-Marunouchi Building, JP Tower ja Tokyo Building, joiden alimmat kerrokset toimivat ostoskeskuksina. Tokion rautatieaseman pohjoisnurkalla on myös vuonna 2004 avattu Marunouchi Oazo -ostoskompleksi. Alueen rakennettuun kulttuuriperintöön kuuluu Meiji seimeikan, historiallinen vakuutusyhtiön toimistorakennus, joka on suojeltu osana Japanin tärkeää kulttuuriomaisuutta. Mitsubishi ichigōkan -rakennuksessa toimii länsimaisen taiteen museo. Suurikokoinen ja arkkitehtuuriltaan vaikuttava kokouskeskus Tokyo International Forum sijaitsee kaupunginosan eteläreunalla.

* Tokion rautatieaseman Marunouchin puoleinen rakennusTokion rautatieaseman Marunouchin puoleinen rakennus
* Nissay Marunouchi Building, rautatieaseman edusaukioNissay Marunouchi Building, rautatieaseman edusaukio
* Tokyo International ForumTokyo International Forum

Liikenne
--------

Tokion rautatieasema on kaupungin tärkein kaukoliikenteen rautatieterminaali, jota palvelevat kaikki Tokioon johtavat Shinkansen-suurnopeusjunalinjat ja useat tavanomaiset rautatielinjat. Rautatieaseman kautta kulkee Tōkyō metron Marunouchi-linja, joka on nimetty kaupunginosan mukaan. Marunouchia palvelevat myös esimerkiksi suuri Ōtemachin metroasema kaupunginosan pohjoisreunalla (Marunouchi-linja, Chiyoda-linja, Hanzōmon-linja, Mita-linja ja Tōzai-linja), Nijūbashimaen metroasema keisarillisen palatsin vierustalla (Mita-linja) ja Yūrakuchōn metroasema kaupunginosan eteläreunalla (Yūrakuchō-linja).

Lähteet
-------

1. 1 2 3 4  日本大百科全書 / ブリタニカ国際大百科事典 小項目事典: 丸の内 Kotobank. Viitattu 19.10.2022.
2. 1 2 3 4  大手町・丸の内・有楽町・永田町地域の歴史・概況 Chiyoda City. Viitattu 19.10.2022.
3. ↑  千代田区行政基礎資料集（令和4年版）１．８　町丁目別世帯・人口及び面積 Chiyoda City. Viitattu 19.10.2022.
4. ↑  町丁別世帯数および人口（住民基本台帳）：令和4年10月1日現在 Chiyoda City. Viitattu 19.10.2022.
5. 1 2 3  Marunouchi japan-guide.com. Viitattu 20.10.2022.
6. ↑  大手町・丸の内・有楽町・永田町地域 Chiyoda City. Viitattu 21.10.2022.
7. 1 2  大手町・丸の内・有楽町・永田町地域のまちづくリ Chiyoda City. Viitattu 21.10.2022.
8. ↑  Marunouchi in Tokyo: The Best Place for Global Interaction Mitsubishi Estate Co. Ltd.  Arkistoitu 22.10.2022. Viitattu 22.10.2022.

Aiheesta muualla
----------------

* Kuvia tai muita tiedostoja aiheesta **Marunouchi** Wikimedia Commonsissa

* Marunouchi.com Marunouchi shōtenkai

  


|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

| * n
* k
* m
Chiyodan erillisalue |
| --- |
|  |
| Kandan alue | 
* Higashi-Kanda
* Hitotsubashi (2-chōme)
* Iwamotochō
* Kajichō
* Kanda-Aioichō
* Kanda-Awajichō
* Kanda-Hanaokachō
* Kanda-Higashi-Kon’yachō
* Kanda-Higashi-Matsushitachō
* Kanda-Hirakawachō
* Kanda-Iwamotochō
* Kanda-Izumichō
* Kanda-Jinbōchō
* Kanda-Kajichō
* Kanda-Kita-Norimonochō
* Kanda-Kon’yachō
* Kanda-Matsunagachō
* Kanda-Mikurachō
* Kanda-Misakichō
* Kanda-Mitoshirochō
* Kanda-Neribeichō
* Kanda-Nishifukudachō
* Kanda-Nishikichō
* Kanda-Ogawamachi
* Kanda-Sakumachō
* Kanda-Sakumagashi
* Kanda-Sarugakuchō
* Kanda-Sudachō
* Kanda-Surugadai
* Kanda-Tachō
* Kanda-Tomiyamachō
* Kanda-Tsukasamachi
* Nishi-Kanda
* Soto-Kanda
* Uchi-Kanda

 | Chiyodan symboli |
|  |
| Kōjimachin alue | 
* Chiyoda
* Fujimi
* Gobanchō
* Hayabusachō
* Hibiya-kōen
* Hirakawachō
* Hitotsubashi (1-chōme)
* Ichibanchō
* Iidabashi
* Kasumigaseki
* Kioichō
* Kitanomaru-kōen
* Kōjimachi
* Kōkyo-gaien
* Kudankita
* Kudanminami
* Marunouchi
* Nagatachō
* Nibanchō
* Ōtemachi
* Rokubanchō
* Sanbanchō
* Uchisaiwaichō
* Yonbanchō
* Yūrakuchō

 |

 |